Mattias Tesfaye (S), 2026-01-13:
Tak til formanden for ordet, og tak til alle ordførerne for debatten.
Og selvfølgelig også tak til de partier, der støtter op om lovforslaget.
Vi har i regeringen med et flerårigt program fastsat et mål om at gennemføre besparelser i administrationen for omkring 5,5 mia. kr. frem mod 2030.
Det er rigtig mange penge, og det er derfor også rigtig mange mennesker, der bliver berørt af det.
Det kræver selvfølgelig en skarp prioritering af alle opgaver i staten, også i forhold til de opgaver, som EVA løser.
Vores position er derfor klar: Der skal være flere ansatte tæt på borgerne, både i klasseværelserne, på skolerne og på stuerne i vuggestuer og børnehaver.
Med aftalen om finansloven for 2026 mellem regeringen og Det Konservative Folkeparti er der på Børne- og Undervisningsministeriets område taget et vigtigt skridt for at prioritere velfærd frem for statslige medarbejdere ved skrivebordene.
Det vil også fremgå af et lovforslag, vi fremsætter senere i samlingen, og som handler om at styrke normeringerne i daginstitutionerne.
De penge falder selvfølgelig ikke ned fra himlen.
De er også omfattet af den samlede prioritering, der er i finansloven, og dermed også knyttet til det lovforslag, vi behandler i dag.
Med det her lovforslag bliver EVA nemlig nedlagt fra 1. juli 2026, hvorefter EVA's opgaver ikke længere skal udføres i samme omfang og i samme ramme som i dag.
Endvidere indebærer lovforslaget, at opgaven med at udarbejde vejledende udtalelser til udlændingemyndighederne om indhold og kvalitet i visse uddannelser og kurser overgår til sekretariatet for Akkrediteringsrådet.
Nedlæggelsen af EVA skal ses på baggrund er regeringens dagsorden om mere fokuseret opgaveløsning og en mindre statslig opfølgning.
Regeringen finder, at EVA og VIVE har sammenlignelige og/eller overlappende formål og opgaver.
De statslige opgaver med forskning, analyse og vidensopbygning vedrørende børn, undervisning og uddannelse vurderes derfor med fordel at kunne samles i VIVE.
Med finansloven for 2026 styrker vi VIVE's analysekapacitet, således at VIVE bedre kan udvikle og formidle viden om dagtilbud, undervisning og uddannelse.
Samlet set indebærer lukningen af EVA, at der vil blive afsat færre statslige ressourcer til evalueringer og analyser af dagtilbud, undervisning og uddannelse.
Det er konsekvensen af udmøntningen af aftalen om finansloven for 2026, og det står jeg fuldstændig på mål for.
Det følger også af regeringens generelle ønske om at styrke kernevelfærden.
I stedet kan vi følge udviklingen ved hjælp af eksisterende datakilder og understøtte implementeringen og den lokale kvalitetsudvikling i den almindelige statslige administration.
Det er en linje, vi har lagt i forbindelse med både aftalen om folkeskolens kvalitetsprogram, der ikke er fulgt af et omfattende evalueringsprogram, og aftalen om styrkelsen af erhvervsuddannelserne.
Der vil i øvrigt stadig blive produceret meget viden om dagtilbud, undervisning og uddannelse.
Det vil også fortsat være muligt at rekvirere yderligere analyser hos eksterne forsknings- og analyseaktører, VIVE, andre forsknings- og vidensmiljøer eller eventuelle private konsulenthuse.
Jeg ser frem til eventuelle spørgsmål under udvalgsbehandlingen og selvfølgelig i dag.
Tak for ordet.